Euroopan parlamentin päätöslauselma

5. toukokuuta 2010,

joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2008, pääluokka VII – Alueiden komitea

EUROOPAN PARLAMENTTI, joka

ottaa huomioon Euroopan unionin yleisen talousarvion varainhoitovuodeksi 2008 [1],

ottaa huomioon Euroopan yhteisöjen lopullisen tilinpäätöksen varainhoitovuodelta 2008 – Nide I (C7-0178/2009) [2],

ottaa huomioon alueiden komitean vuosikertomuksen vastuuvapauden myöntävälle viranomaiselle vuonna 2008 toimitetuista sisäisistä tarkastuksista,

ottaa huomioon tilintarkastustuomioistuimen vuosikertomuksen talousarvion toteuttamisesta varainhoitovuonna 2008 ja tarkastettujen toimielinten vastaukset [3],

ottaa huomioon tilintarkastustuomioistuimen EY:n perustamissopimuksen 248 artiklan mukaisesti antaman tarkastuslausuman tilien luotettavuudesta sekä tilien perustana olevien toimien laillisuudesta ja asianmukaisuudesta [4],

ottaa huomioon EY:n perustamissopimuksen 272 artiklan 10 kohdan sekä 274, 275 ja 276 artiklan ja Euroopan unionin toiminnasta tehdyn sopimuksen 314 artiklan 10 kohdan sekä 317, 318 ja 319 artiklan,

ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 [5] ja erityisesti sen 50, 86, 145, 146 ja 147 artiklan,

ottaa huomioon työjärjestyksen 77 artiklan ja liitteen VI,

ottaa huomioon talousarvion valvontavaliokunnan mietinnön (A7-0082/2010),

A. ottaa huomioon, että kansalaisilla on oikeus tietää, mihin heidän maksamansa verot menevät ja miten poliittiset elimet käyttävät niille uskottua valtaa [6],

1. panee merkille, että vuonna 2008 alueiden komitealla oli käytettävissään maksusitoumusmäärärahoja yhteensä 93 miljoonaa euroa (68,6 miljoonaa euroa vuonna 2007 ja 74,4 miljoonaa euroa vuonna 2006), joiden käyttöaste oli 86,87 prosenttia [7];

2. panee merkille, että tilintarkastustuomioistuimen vuosikertomuksen mukaan tarkastus ei antanut aihetta merkittäviin huomautuksiin alueiden komitean osalta;

3. panee tyytyväisenä merkille, että alueiden komitea ja talous- ja sosiaalikomitea ovat panneet täytäntöön hallinnollista yhteistyöjärjestelyä koskevan sopimuksen kaudelle 2008–2014, ja kehottaa alueiden komiteaa ja talous- ja sosiaalikomiteaa tiedottamaan siitä, miten ne ovat edistyneet sisäisen valvonnan standardiensa ja yhteispalveluihin liittyvien asiaankuuluvien varainhoitomenettelyjen yhdenmukaistamisessa; panee merkille kummankin osapuolen kannalta tyydyttävän ratkaisun, jossa tarkastusvastuu yhteispalveluissa jaetaan jommankumman komitean tulojen ja menojen hyväksyjän "alkuperän" perusteella;

4. palauttaa mieliin, ettei hallinnollista yhteistyöjärjestelyä koskevan sopimuksen mukainen palvelujen irrottaminen saisi vaikuttaa talousarvioon, ja odottaa vuonna 2011 toteutettavaa sopimuksen väliarviointia ja sen osana alueiden komitean ja talous- ja sosiaalikomitean yhteistä analyysia;

5. suhtautuu myönteisesti alueiden komitean ja talous- ja sosiaalikomitean irrotettuja palveluja koskevista miniyhteistyösopimuksista yhdessä tekemän arvioinnin tuloksiin, erityisesti päätelmiin, joiden mukaan uusi hallintorakenne on parantanut komiteoiden välistä hallinnollista yhteistyötä, irrotettujen palvelujen laatu on säilynyt ja niiden tehokkuus on parantunut eikä lisämäärärahoja ole tarvittu; panee myös merkille päätelmän, jonka mukaan tiettyjä yhteistyön käytännön osa-alueita olisi tulevaisuudessa parannettava;

6. suhtautuu myönteisesti alueiden komitean toimiin tietojenkäsittelyjärjestelmiä koskevan toimielinten välisen yhteistyön alalla, erityisesti alueiden komitean ja talous- ja sosiaalikomitean neuvotteluihin komission kanssa Sysper2-henkilöstöhallintojärjestelmän käytöstä;

7. suhtautuu myönteisesti käynnissä oleviin parannuksiin alueiden komitean valvontaympäristössä ja erityisesti keskeisten hallinto-, toiminta- ja varainhoitomenettelyjen tarkasteluun, henkilöstölle tarkoitettujen ammattietiikkaa ja luotettavuutta koskevien ohjeiden, esimerkiksi eturistiriitoja koskevan itsearvioinnin tarkastuslistan, kehittämiseen, alueiden komitean henkilöstön tehtävien ja vastuualueiden käsikirjan parantamiseen sekä varainhoitovuotta 2008 koskevien jälkitarkastusten järjestämiseen kaikissa alueiden komitean yksiköissä;

8. panee merkille, että vuonna 2008 toteutetussa riskinarvioinnissa havaittiin kaksi huolenaihetta: ensinnäkin hallintokaavion muutoksista aiheutuneet ongelmat ja alueiden komitean ja talous- ja sosiaalikomitean välisen uuden yhteistyösopimuksen seuraukset sopeutumisvaiheen ollessa vielä käynnissä ja toiseksi henkilöstöön liittyvät ongelmat, joita aiheutui liian suuresta tehtäväkierrosta, hankalista ja pitkällisistä palvelukseenottomenettelyistä ja riittämättömästä koulutuksesta; edellyttää, että seuraavassa alueiden komitean toimintakertomuksessa seurataan näitä kysymyksiä;

9. panee merkille, että sisäisen tarkastuksen yksikkö teki tarkastuksia virkamatkakustannuksista ja ulkopuolisilla teetetyistä tutkimuksista, jolloin voitiin testata sisäistä valvontaympäristöä, sekä seurantatarkastuksia siirretyistä palkanosista (toinen seurantatarkastus), sisäisen valvonnan standardeista (ensimmäinen seurantatarkastus) ja varainhoitoprosessien riittävyydestä;

10. panee tyytyväisenä merkille, että parlamentin aikaisempien vastuuvapauspäätösten jälkeen on toteutettu jatkotoimia, erityisesti parlamentin OLAFin kertomuksesta tekemistä huomautuksista, ja että korjauskertoimella tarkistettuina siirretyistä palkanosista on tehty hallinnollinen tutkimus, jonka perusteella kaikki asianomaisten virkamiesten aiheettomasti saamat määrät on maksettu takaisin, kurinpitomenettelyt on aloitettu ja sisäisen tarkastajan suositukset on pantu täytäntöön tai niiden täytäntöönpano on käynnissä;

11. panee tyytyväisenä merkille myös sisäisen hallinto- ja valvontajärjestelmän seurannan, jossa vahvistui, että vuotuisia otantamenetelmään perustuvia jälkitarkastuksia on tehty useiden vuosien ajan, myös vuonna 2008, sekä talous- ja sosiaalikomitean ja alueiden komitean yhteispalvelujen hallinto- ja valvontayksiköiden seurannan, joka osoitti, että eräiden yksiköiden irrottaminen on parantanut kummankin komitean hallinto- ja valvontajärjestelmää, sillä näin jompikumpi komiteoista on aina täysin vastuussa yksittäisestä menoerästä ja voidaan toimia rahoituksellisesti ja operatiivisesti täysin vastuullisesti;

12. pyytää, että alueiden komitean jäsenet ilmoittavat taloudelliset etunsa ja kertovat asiaankuuluvat tiedot ilmoituksenalaisesta ammatillisesta toiminnasta ja palkallisista toimista tai tehtävistä, erityisesti siksi, että komitean jäsenet ovat vaaleissa valittuja luottamushenkilöitä tai poliittisesti vastuussa vaaleilla valitulle elimelle;

13. antaa alueiden komitealle tunnustusta sen vuotuisen toimintakertomuksen laadusta ja pitää myönteisenä, että siihen on sisällytetty tarkka selvitys niistä toimista, joita parlamentin aikaisempien vastuuvapauspäätösten johdosta on toteutettu.

[1] EUVL L 71, 14.3.2008.

[2] EUVL C 273, 13.11.2009, s. 1.

[3] EUVL C 269, 10.11.2009, s. 1.

[4] EUVL C 273, 13.11.2009, s. 122.

[5] EYVL L 248, 16.9.2002, s. 1.

[6] Euroopan avoimuusaloite.

[7] Mukautuksen jälkeen 98,1 prosenttia. Alueiden komitean 93 miljoonan euron määrärahoihin sisältyy käyttötarkoitukseensa sidottuina tuloina 10,7 miljoonan euron maksu, jonka talous- ja sosiaalikomitea suoritti vuonna 2008, jotta alueiden komitea voi maksaa talous- ja sosiaalikomitean osan kiinteistöjen vuokrista oman osansa kanssa yhdessä erässä. Vuokrat maksettiin vuonna 2009. Alueiden komitean vuoden 2008 määrärahat kyseisen 10,7 miljoonan euron suuruisen toimielinten välisen toimen vuoksi tehdyn mukautuksen jälkeen olivat 82,4 miljoonaa euroa, ja alueiden komitean määrärahojen mukautettu käyttöaste vuonna 2008 oli 98,1 prosenttia.

--------------------------------------------------